title: Komisijas Īstenošanas regula (ES) 2018/28 (2018. gada 9. janvāris), ar ko atkārtoti nosaka galīgo antidempinga maksājumu uzņēmuma City Cycle Industries veiktajam velosipēdu importam neatkarīgi no tā, vai tiem deklarēta Šrilankas izcelsme

text:
               10.1.2018

               LV

               Eiropas Savienības Oficiālais Vēstnesis

               L 5/27

         KOMISIJAS ĪSTENOŠANAS REGULA (ES) 2018/28
   (2018. gada 9. janvāris),
   ar ko atkārtoti nosaka galīgo antidempinga maksājumu uzņēmuma City Cycle Industries veiktajam velosipēdu importam neatkarīgi no tā, vai tiem deklarēta Šrilankas izcelsme
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 13. pantu,
   tā kā:
   A.   SPĒKĀ ESOŠIE PASĀKUMI UN TIESU SPRIEDUMI

   1.   Spēkā esošie pasākumi

               (1)

               2011. gadā pēc termiņbeigu pārskatīšanas, kas tika veikta saskaņā ar pamatregulas 11. panta 2. punktu, Padome ar Īstenošanas Regulu (ES) Nr. 990/2011 (2) noteica galīgo antidempinga maksājumu Ķīnas Tautas Republikas izcelsmes velosipēdu importam (“sākotnējie pasākumi”).

               (2)

               2013. gadā pēc pretapiešanas izmeklēšanas, kas tika veikta saskaņā ar pamatregulas 13. pantu, Padome ar Īstenošanas Regulu (ES) Nr. 501/2013 (3) (“apstrīdētā regula”) sākotnējos pasākumus attiecināja uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (“pretapiešanas pasākumi” jeb “attiecinātie pasākumi”).

         2.   Eiropas Savienības Vispārējās tiesas un Eiropas Savienības Tiesas spriedumi

               (3)

               2013. gada 9. augustā Šrilankas ražotājs City Cycle Industries (“City Cycle”) iesniedza prasības pieteikumu Eiropas Savienības Vispārējā tiesā (“Vispārējā tiesa”), prasot atcelt apstrīdēto regulu, ciktāl tā attiecas uz šo ražotāju (4). Vispārējā tiesa 2015. gada 19. marta spriedumā (5) atcēla apstrīdēto regulu, ciktāl tā attiecas uz City Cycle.

               (4)

               2015. gada jūlijā Eiropas Savienības Padome (6), Eiropas Komisija (7) un Maxcom Ltd
                   (8) (velosipēdu ražotājs Savienībā) iesniedza apelācijas sūdzību par Vispārējās tiesas spriedumu. Ar 2017. gada 26. janvāra spriedumu (“spriedums”) Eiropas Savienības Tiesa (“Tiesa”) noraidīja apelācijas sūdzības, ko bija iesniegušas Savienības ražošanas nozare, Eiropas Komisija un Eiropas Savienības Padome.

               (5)

               Konkrēti Tiesa sprieduma 73. punktā konstatēja, ka apstrīdētās regulas (78) apsvērumā nav nekādas individuālas iespējamo apiešanas darbību, ko esot veikusi City Cycle, analīzes. Sprieduma 75. un 76. punktā Tiesa konstatēja arī, ka secinājumus attiecībā uz pārsūtīšanas darbību esamību Šrilankā nevar juridiski balstīt tikai uz dubultu konstatējumu, ko skaidri izdarījusi Padome, proti, pirmkārt, ka pastāv pārmaiņas tirdzniecības modelī un, otrkārt, ka daļa no ražotājiem/eksportētājiem nav sadarbojušies (9).

         3.   Sprieduma sekas

               (6)

               Saskaņā ar Līguma par Eiropas Savienības darbību 266. pantu Savienības iestādēm ir jāveic vajadzīgie pasākumi, lai pildītu 2017. gada 26. janvāra spriedumu.

               (7)

               Lietās, kad procedūrās ietilpst vairāki administratīvi posmi, viena šāda posma atcelšana nenozīmē visas procedūras atcelšanu (10). Antidempinga procedūra ir viena no šādām daudzposmu procedūrām. Tādējādi apstrīdētās regulas atcelšana attiecībā uz vienu personu nenozīmē, ka atceļ visu procedūru pirms minētās regulas pieņemšanas. ES iestādēm ir iespēja labot tās apstrīdētās regulas daļas, kuru dēļ regulu atcēla, atstājot negrozītas neapstrīdētās daļas, uz kurām neattiecas Tiesas spriedums (11).

         B.   PROCEDŪRA

   1.   Procedūra līdz sprieduma pasludināšanai

               (8)

               Komisija apstiprina apstrīdētās regulas (1)–(23) apsvērumu. Spriedums uz tiem neattiecas.

         2.   Atsākšana

               (9)

               Pēc sprieduma pasludināšanas Komisija 2017. gada 11. aprīlī publicēja paziņojumu (12), daļēji atsākot pretapiešanas izmeklēšanu, kura attiecās uz tādu velosipēdu importu, kas nosūtīti no Šrilankas, neatkarīgi no tā, vai tiem deklarēta Šrilankas izcelsme, un kuras rezultātā tika pieņemta apstrīdētā regula (“paziņojums par atsākšanu”), un atsāka to posmā, kurā pieļauts pārkāpums. Atsākšana attiecās tikai uz sprieduma izpildi attiecībā uz City Cycle.

               (10)

               Komisija par izmeklēšanas daļēju atsākšanu informēja City Cycle, eksportētājvalsts pārstāvjus, Savienības ražošanas nozari un citas no sākotnējās izmeklēšanas zināmās ieinteresētās personas. Ieinteresētajām personām tika dota iespēja paziņojumā noteiktajā termiņā rakstiski darīt zināmu savu viedokli un pieprasīt uzklausīšanu.

               (11)

               Visām ieinteresētajām personām, kas to pieprasīja, deva iespēju tikt uzklausītām Komisijas dienestos un/vai pie tirdzniecības procedūru uzklausīšanas amatpersonas. Neviena persona nepieprasīja uzklausīšanu Komisijas dienestos vai pie tirdzniecības procedūru uzklausīšanas amatpersonas.

         3.   Importa reģistrācija

               (12)

               Pēc sprieduma pasludināšanas Eiropas Velosipēdu ražotāju apvienība un Maxcom Ltd pieprasīja noteikt, ka velosipēdu imports, ciktāl tas attiecas uz Šrilankas uzņēmumu City Cycle, reģistrējams atbilstīgi pamatregulas 14. panta 5. punktam, lai vēlāk šim importam varētu piemērot pasākumus no šādas reģistrācijas dienas.

               (13)

               2017. gada 11. aprīlī Komisija noteica, ka jāreģistrē no Šrilankas nosūtītu velosipēdu imports neatkarīgi no tā, vai tiem deklarēta Šrilankas izcelsme, ciktāl tas attiecas uz Šrilankas uzņēmumu City Cycle (“reģistrācijas regula”) (13).

         4.   Izmeklējamais ražojums

               (14)

               Izmeklējamais ražojums ir tāds pats kā apstrīdētajā regulā, tas ir, Ķīnas Tautas Republikas (“Kīna” vai “ĶTR”) izcelsmes nemotorizēti divriteņi un citi velosipēdi (ieskaitot kravas trīsriteņus, bet ne vienriteņus), un uz kuriem pašlaik attiecas KN kodi ex 8712 00 30 un ex 8712 00 70. Komisija apstiprina apstrīdētās regulas (25)–(27) apsvērumu.

         C.   NOVĒRTĒJUMS PĒC SPRIEDUMA PASLUDINĀŠANAS

   1.   Ievadpiezīmes

               (15)

               Pirmkārt, Tiesa lēma, ka apstrīdētajā regulā nav nekādas individuālas iespējamo apiešanas darbību, ko esot veikusi City Cycle, analīzes. Tiesa konstatēja, ka dubultais konstatējums, ko skaidri izdarījusi Padome, ka pastāv pārmaiņas tirdzniecības modelī un ka daļa no ražotājiem/eksportētājiem nav sadarbojušies, nav pietiekams un neļauj Padomei secināt nedz to, ka City Cycle būtu iesaistīta pārsūtīšanas darbībās, nedz šādu darbību esamību Šrilankas mērogā.

               (16)

               Otrkārt, pārsūdzētā sprieduma 29. un 31. punktā ir atzīts, ka pierādījumi, kurus City Cycle bija sniedzis izmeklēšanas laikā, neliecina, ka tas ir faktiskais ražotājs un ka tā montāžas operācijas nav apiešanas prakse, ievērojot kritērijus, kas izklāstīti pamatregulas 13. panta 2. punktā. Tāpēc tiek apstiprināts apstrīdētās regulas (124)–(127) apsvērums.

               (17)

               Treškārt, no minētā sprieduma saistībā ar Vispārējās tiesas spriedumu izriet, ka Padome ir pamatoti uzskatījusi City Cycle par personu, kas izmeklēšanā nesadarbojās, un ka Šrilankas mērogā konstatēts zināms nesadarbošanās līmenis. Tāpēc tiek apstiprināts apstrīdētās regulas (35)–(42) apsvērums.

         2.   Antidempinga maksājuma koriģējošās ietekmes mazināšana

               (18)

               Apstrīdētās regulas (93)–(96) apsvērumā Komisija bija konstatējusi antidempinga maksājuma koriģējošās ietekmes mazināšanu. Šie konstatējumi tiek apstiprināti.

         3.   Pierādījumi par dempingu

               (19)

               (97) un (98) apsvērumā un (107)–(110) apsvērumā Komisija bija konstatējusi pierādījumus par dempingu. Šie konstatējumi tiek apstiprināti.

         4.   Apiešanas prakses esamība

               (20)

               Apstrīdētā regula ir atcelta, jo Padome apstrīdētajā regulā nav sniegusi pietiekamu pamatojumu par apiešanas prakses esamību, kurā iesaistījās City Cycle Industries. Tiek atgādināts, ka apiešanas prakses esamību var konstatēt, cita starpā pamatojoties uz pārsūtīšanas darbībām vai montāžas operācijām.

               (21)

               Atsāktajā izmeklēšanā atklāja, ka uzņēmuma mērogā nebija papildu pierādījumu, kas varētu pamatot konstatējumu par pārsūtīšanu. Tāpēc nevarēja sniegt papildu pamatojumu par pārsūtīšanu sakarā ar apstrīdētās regulas (78) apsvērumu.

               (22)

               Tomēr pieejamie pierādījumi liecina, ka pasākumu apiešana, izmantojot montāžas operācijas, ir notikusi. Pierādījumu pamatā ir dati, ko City Cycle pats bija iesniedzis sākotnējās izmeklēšanas laikā. Padome nebija sīki izvērtējusi šos datus, jo neuzskatīja to par nepieciešamu, lai, ievērojot izvirzīto tiesisko standartu, parādītu apiešanas prakses esamību. Pēc tam, kad Tiesa ir precizējusi piemērojamo tiesisko standartu, Komisija uzskata, ka ir lietderīgi atkārtoti novērtēt visus administratīvās lietas materiālos pieejamos pierādījumus, ņemot vērā piemērojamo tiesisko standartu.

               (23)

               Pretapiešanas izmeklēšanas laikā City Cycle pieteicās un pieprasīja atbrīvojumu no iespējamajiem pretapiešanas pasākumiem. Kā aprakstīts apstrīdētās regulas (37), (38) un (144) apsvērumā, City Cycle nevarēja pierādīt atbilstību atbrīvojuma kritērijiem. Uzņēmuma sadarbība nebija pietiekama, un tika piemērots pamatregulas 18. panta 1. punkts. Ticamas informācijas trūkums attiecībā uz uzņēmuma iepirkto Ķīnas izcelsmes daļu vērtību un apjomu neļāva droši konstatēt, ka City Cycle ir faktiskais ražotājs, kurš nav iesaistīts apiešanas darbībās, vai ka tā montāžas operācijas nebija apiešanas darbību paveids. Kā paskaidrots iepriekš (16) un (17) apsvērumā, spriedums uz šiem konstatējumiem neattiecās.

               (24)

               Tomēr jebkurā gadījumā paša uzņēmuma sniegtie dati parāda, ka:

                           1)

                           izejmateriālu (velosipēdu daļu) no Ķīnas vērtība pārsniedza 60 % no samontētajos ražojumos izmantoto daļu kopējās vērtības (pārbaude “60/40”); savukārt

                           2)

                           montāžas operācijās daļām pievienotā vērtība bija zemāka par 25 % no šā uzņēmuma ražošanas izmaksām (25 % pievienotās vērtības pārbaude).

               (25)

               Ievērojot pamatregulas 13. panta 2. punkta a) un b) apakšpunkta kritērijus, tas nozīmē, ka montāžas operācijas būtu uzskatāmas par apiešanas praksi, ņemot vērā citu kritēriju izpildi, kas aprakstīti iepriekš (18) un (19) apsvērumā.

               (26)

               Tādējādi, pamatojoties uz iepriekš minētajiem pierādījumiem, kas bija pieejami uzņēmuma mērogā un kas norāda uz apiešanas praksi, un ņemot vērā augsto nesadarbošanās līmeni Šrilankā, būtu jākonstatē, ka Šrilankas mērogā ir realizēta apiešanas prakse, izmantojot montāžas operācijas.

               (27)

               Tādējādi tika konstatēts, ka Šrilankā notiek montāžas operācijas pamatregulas 13. panta 2. punkta nozīmē.

               (28)

               Pēc informācijas izpaušanas City Cycle apstrīdēja Komisijas kompetenci izdarīt konstatējumus par montāžas operāciju pastāvēšanu pamatregulas 13. panta 2. punkta nozīmē. Tas apgalvoja, ka Komisija nevarēja pārskatīt konstatējumu par montāžas operācijām, jo tiesvedībā tās nav tikušās apstrīdētas, un ka tādēļ Komisijai bija pienākums izbeigt ierosināt pasākumus pret City Cycle.

               (29)

               Šis arguments būtu jānoraida. Pirmkārt, no iepriekš (4) un (5) apsvērumā minētajiem Tiesas spriedumiem izriet, ka pretapiešanas pasākumu noteikšanas nosacījums ir saistīts ar apiešanas prakses esamību, kas definēta pamatregulas 13. panta 1. punktā, un nevis ar minētās prakses īpašu apakškategoriju. Otrkārt, City Cycle šajā lietā kļūdaini interpretē ar 266. pantu Līgumā par Eiropas Savienības darbību (“LESD”) Komisijai noteikto pienākumu. Kā paskaidrots paziņojuma par atsākšanu (6) apsvērumā, šajā procedūrā jālabo tas, ka apstrīdētajā regulā nav pietiekama pamatojuma attiecībā uz pieejamajiem pierādījumiem par apiešanas prakses esamību Šrilankā. Tāpēc Komisija ir kompetenta atkārtoti pieņemt pasākumu ar uzlabotu argumentāciju, skaidri precizējot, ka City Cycle ir iesaistīts apiešanas praksē Šrilankā, kas pilnībā saskan ar Tiesas judikatūru. Katrā ziņā apstrīdētā regula ir atcelta pilnībā. Tādējādi neviens no tās apsvērumiem nav kļuvis galīgs. Gluži pretēji – Komisijai no jauna jāizvērtē visi lietas aspekti. Ja tiesvedībā jaunu pavērsienu nav bijis, Komisija var aprobežoties ar sākotnējās izmeklēšanas konstatējumu apstiprināšanu. Attiecībā uz apstrīdēto daļu (šajā lietā – apiešanas praksi) novērtējums ir jāveic no jauna.

               (30)

               Pēc informācijas izpaušanas City Cycle apstrīdēja Komisijas kompetenci balstīties uz pierādījumiem, kurus tas bija iesniedzis izmeklēšanas gaitā, kuras rezultātā tika noteikti pretapiešanas pasākumi, kas minēti (2) apsvērumā, un nonākt pie cita secinājuma.

               (31)

               Arī šis arguments būtu jānoraida. Komisijai patiešām ir tiesības atšķirīgi novērtēt jau iesniegtos pierādījumus tiktāl, ciktāl šāds jauns novērtējums ir saskaņā ar pamatregulas 13. pantu, kā to interpretē Savienības tiesas, un ka City Cycle bija visas iespējas izteikt piezīmes par šo jauno novērtējumu. Kā paskaidrots nākamajos apsvērumos, City Cycle tikušas pilnībā nodrošinātas tā tiesības iesniegt piezīmes par Komisijas novērtējumu. Tomēr City Cycle sniegtās piezīmes nemainīja Komisijas konstatējumu, ka tas bija iesaistīts apiešanas praksē.

               (32)

               Pēc papildu informācijas izpaušanas City Cycle joprojām nepiekrita Komisijas pieejai atkārtoti novērtēt administratīvās lietas materiālos pieejamos pierādījumus. Tas apgalvoja, ka pēc tiesas sprieduma Komisija varēja labot tikai konstatējumus par pārsūtīšanu un nevis par montāžas operācijām.

               (33)

               Šis apgalvojums būtu jānoraida. Šajā regulā Komisija labo konstatējumus par apiešanas praksi, kuru, kā minēts (20) apsvērumā, var konstatēt, cita starpā pamatojoties uz pārsūtīšanas darbībām vai montāžas operācijām. Apstrīdētajā regulā Komisija neizvērtēja, vai City Cycle bija iesaistīts montāžas operācijās, jo tā secināja, ka tas bija iesaistīts pārsūtīšanas darbībās. Kā paskaidrots (22) apsvērumā, pēc tam, kad tiesa sniedza skaidrojumus, Komisija atkārtoti izvērtēja, vai City Cycle bija iesaistīts apiešanas praksē. Komisijas secinājums bija šāds: pirmkārt, kā norādīts (21) apsvērumā, uzņēmuma mērogā netika konstatēti papildu pierādījumi, kas varētu pamatot konstatējumu par pārsūtīšanu; otrkārt, kā paskaidrots (23) un (24) apsvērumā, tika pārliecinoši konstatēts, ka City Cycle bija iesaistīts apiešanas darbībās, izmantojot montāžas operācijas, un šā konstatējuma pamatā ir paša uzņēmuma izmeklēšanas gaitā sniegtie dati.

               (34)

               Pēc informācijas izpaušanas City Cycle sniedza piezīmes arī par aprēķinu metodiku, ko Komisija izmantoja, veicot pārbaudi “60/40” un 25 % pievienotās vērtības pārbaudi, ievērojot pamatregulas 13. panta 2. punkta b) apakšpunktu. Pirmkārt, City Cycle apgalvoja, ka Komisija savos aprēķinos balstījās uz nepietiekamiem datiem, t. i., tikai uz datiem par pusfabrikātiem, kurus iegādājās pretapiešanas izmeklēšanas pārskata periodā. Otrkārt, tas apgalvoja, ka Komisija nav ņēmusi vērā konkrētus datus un tādēļ kļūdaini noraidījusi City Cycle ierosināto sadalījuma attiecību, kuras pamatā ir tirdzniecības apjoms. Visbeidzot, City Cycle apgalvoja, ka daži rēķini ar datumu ārpus pārskata perioda un/vai rēķini, kas tika iesniegti bez datuma vai kuru formāts bija nepareizs, neesot jāņem vērā aprēķinos. Šie apgalvojumi tika atkārtoti pēc papildu informācijas izpaušanas, šajā sakarā nesniedzot papildu informāciju.

               (35)

               Attiecībā uz metodiku, tiek precizēts, ka pārbaude “60/40” netika veikta, pamatojoties tikai uz datiem, kas atbrīvojuma veidlapas F.2 tabulā sniegti par pusfabrikātiem, bet arī uz ziņotājām ražošanas izmaksām par velosipēdu daļām, kuras it kā esot ražojis City Cycle. Turklāt 25 % pievienotās vērtības pārbaude tika veikta attiecībā uz izmaksām, kas saistītas ar pārstrādi no pusfabrikātiem, proti, velosipēdu montāžas izmaksām, kas sniegtas atbrīvojuma veidlapas F.2 tabulā. Vēl jo vairāk, tā kā City Cycle nav sniedzis F.4.2 tabulā prasīto sadalījumu attiecībā uz velosipēdu daļām, kuras tika iegādātas no ĶTR, un velosipēdu daļām, kuras netika iegādātas no ĶTR, Komisija izmantoja datus no F.2 tabulas.

               (36)

               Attiecībā uz piezīmi par sadalījuma metodes izmantošanu, Komisija norāda, ka, balstoties uz šo metodiku iegūtie dati nesakrita ar revidēto uzskaiti. Veicot pārbaudi uz vietas, uzņēmumam City Cycle tika norādīts uz šo nekonsekvenci. City Cycle neizmantoja uzskaites programmatūru, un uzskaite tika veikta uz papīra un Excel darblapās. Uzņēmumā nebija sistēmas importēto daļu izcelsmes uzraudzībai, un bija iespējams noteikt tikai to, vai konkrētās daļas tika iegādāts uz vietas vai importētas. Turklāt uzņēmums atzina, ka tas savā uzskaitē neizseko iegādāto daļu izcelsmi. Tādēļ, lai paziņotu datus pēc izcelsmes, kā prasīts atbrīvojuma veidlapā, City Cycle izmantoja sadalījuma formulu, kuras pamatā ir velosipēdu tirdzniecības apjoms. Tomēr City Cycle piemērotā sadalījuma metode nesakrita ar revidēto uzskaiti, un pats uzņēmums atzina, ka šajā sakarā iesniegtie skaitliskie rādītāji bija kļūdaini. Tādēļ argumenti attiecībā uz sadalījuma metodes izmantošanu tika noraidīti, tādējādi arī šajā metodikā balstītie dati, jo tika konstatēts, ka tie ir pretrunā revidētajai uzskaitei, un Komisija tā vietā izmantoja nepieciešamos datus, kuri tika iesniegti citās atbrīvojuma veidlapas tabulās.

               (37)

               Visbeidzot, attiecībā uz (34) apsvērumā minētajiem rēķiniem Komisija konstatēja, ka pieprasījums ir pamatots, un neņēma tos vērā pārbaudes “60/40” un 25 % pievienotās vērtības pārbaudes aprēķinos. Tika konstatēts, ka tas neietekmēja rezultātu, proti, izejmateriāli (velosipēdu daļas) no Ķīnas joprojām pārsniedza 60 % no samontētā ražojumā izmantoto daļu kopējās vērtības, savukārt montāžas operācijās daļām pievienotā vērtība joprojām bija zemāka par 25 % no ražošanas izmaksām.

               (38)

               Pēc papildu informācijas izpaušanas City Cycle apgalvoja, ka Komisija nav ņēmusi vērā faktu, ka uzņēmums City Cycle vēsturiski ir bijis Šrilankas velosipēdu ražotājs Šrilankas iekšzemes tirgū un ka tas darbojas Šrilankas muitas administrācijas uzraudzībā. Šis apgalvojums tiek noraidīts kā nebūtisks šim novērtējumam, jo analīze tiek veikta saskaņā ar pamatregulas 13. pantu.

               (39)

               Tādējādi tiek noraidīti visi apgalvojumi par metodiku, ko Komisija izmantoja, veicot pārbaudi “60/40” un 25 % pievienotās vērtības pārbaudi saskaņā ar pamatregulas 13. panta 2. punkta b) apakšpunktu.

         5.   Atbrīvojuma pieprasījums

               (40)

               Ņemot vērā uzņēmuma nepietiekamo sadarbību un nespēju pierādīt, balstoties uz paša datiem, ka tas nav iesaistījies pasākumu apiešanā, City Cycle atbrīvojuma pieprasījumu saskaņā ar pamatregulas 13. panta 4. punktu nevarēja uzskatīt par pamatotu.

         6.   Ieinteresēto personu piezīmes

               (41)

               Komisija saņēma iesniegumus no City Cycle un Savienības ražošanas nozares.

               (42)

                  City Cycle apgalvoja, ka Komisija nevarot mainīt savus konstatējumus attiecībā uz montāžas operācijām, jo apstrīdētajā regulā konstatēts, ka montāžas operāciju esamība Šrilankā netika konstatēta, un šis punkts netika apstrīdēts tiesā. Pēc informācijas izpaušanas šis apgalvojums tika atkārtots. Iepriekš paskaidroto iemeslu dēļ šis apgalvojums būtu jānoraida.

               (43)

               Tiek norādīts, ka paša uzņēmuma paziņotie dati par uzņēmumu un it sevišķi to trūkumi neļāva droši konstatēt, ka City Cycle ir faktiskais ražotājs vai ka tā montāžas operācijas nav apiešanas prakse. Tādējādi uzņēmums nevarēja tikt atbrīvots no pretapiešanas maksājumiem. Taču paša uzņēmuma dati parādīja, ka izejmateriāli (velosipēdu daļas) no Ķīnas pārsniedza 60 % no samontētajos ražojumos izmantoto daļu kopējās vērtības, savukārt montāžas operācijās daļām pievienotā vērtība bija zemāka par 25 % no ražošanas izmaksām. Ņemot vērā augsto nesadarbošanās līmeni, šos pierādījumus varēja izmantot, lai parādītu apiešanas prakses esamību valstī.

               (44)

                  City Cycle arī apgalvoja, ka Komisija nevarot atsākt izmeklēšanu ar paziņojumu, lai atkāroti pieņemtu galīgo regulu vai grozītu apstrīdēto regulu, jo pamatregulas 13. panta 3. punktā ir paredzēts, ka Komisija var sākt pretapiešanas izmeklēšanu tikai ar Komisijas regulu. Turklāt uzņēmums apgalvoja – tas, ka Komisija uzskatot, ka tiesas nav atcēlušas procedūru pilnībā, neatbrīvojot Komisiju no formālas regulas pieņemšanas.

               (45)

               Pēc informācijas izpaušanas šis apgalvojums tika atkārtots. Konkrēti City Cycle apgalvoja, ka pretapiešanas izmeklēšanas atsākšana ar paziņojumu ierobežojot uzņēmuma tiesības uz efektīvu tiesisko aizsardzību. Šis arguments tika noraidīts, jo paziņojums ir tikai provizorisks akts un City Cycle var īstenot savas tiesības uz efektīvu tiesisko aizsardzību pret šo regulu.

               (46)

               Būtu jānorāda arī, ka Komisija nesāka jaunu izmeklēšanu, bet vien atsāka izmeklēšanu, kuras rezultātā tika pieņemti pretapiešanas pasākumi, lai novērstu pārkāpumus, kurus sakarā ar šo izmeklēšanu savā spriedumā konstatējusi Tiesa.

               (47)

               Turklāt City Cycle apgalvoja, ka uzņēmuma velosipēdu importa reģistrācija ir balstīta uz kļūdu faktos un kļūdainu pamatojumu, jo apstrīdētajā regulā City Cycle montāžas prakse netika apstiprināta. Tādējādi uzņēmums apgalvoja, ka nosacījumi reģistrācijas regulas pieņemšanai neesot izpildīti.

               (48)

               Tomēr, kā paskaidrots iepriekš (24) apsvērumā, atsākot izmeklēšanu, tika apstiprināts, ka pierādījumi uzņēmuma mērogā attiecībā uz tās izmeklēšanas periodu, kuras rezultātā tika attiecināti 2013. gada pasākumi, jau ir apstiprinājuši apiešanas prakses esamību. Turklāt, ņemot vērā pretapiešanas instrumenta specifiku, kas ir vērsts uz antidempinga instrumenta efektivitātes aizsardzību, importa reģistrācija ir parasts līdzeklis šādas efektivitātes paaugstināšanai. Tādējādi tiek noraidīts City Cycle apgalvojums, ka nosacījumi reģistrācijas regulas pieņemšanai neesot izpildīti.

               (49)

               Turklāt City Cycle lūdza Komisiju atcelt pretapiešanas maksājumus, kas noteikti velosipēdu importam no Šrilankas, tostarp City Cycle veiktajam importam.

               (50)

               Šajā ziņā būtu jānorāda, ka City Cycle nav precizējis juridisko pamatu, balstoties uz kura Komisijai būtu jāatceļ pretapiešanas pasākumi, kas noteikti velosipēdu importam no Šrilankas. Kā minēts (3) un (4) apsvērumā, spriedums neatcēla apstrīdēto regulu pilnībā, bet vienīgi ciktāl tas attiecas uz City Cycle. Tādēļ šis lūgums tika noraidīts.

               (51)

               Pēc informācijas izpaušanas City Cycle apgalvoja, ka sākotnējo pasākumu atkārtota attiecināšana uz City Cycle, sākot no reģistrēšanas dienas, neesot pamatota un ka Komisija nevarot noteikt maksājumus, kuri ir ilgāki par sākotnējo pasākumu termiņu, kurš beidzas, kad pagājuši pieci gadi pēc apstrīdētās regulas pieņemšanas, proti, 2018. gada 28. maijā. Šis apgalvojums tika atkārtots pēc papildu informācijas izpaušanas.

               (52)

               Saskaņā ar Tiesas pastāvīgo judikatūru regulas, ar ko attiecina antidempinga maksājumu, vienīgais mērķis ir nodrošināt šā maksājuma efektivitāti un novērst tā apiešanu. Tādējādi pasākums, ar ko attiecina galīgo antidempinga maksājumu, ir tikai papildinājums sākotnējam aktam, ar kuru nosaka šo maksājumu, kurš aizsargā galīgo pasākumu efektīvu piemērošanu.

               (53)

               Antidempinga pasākumi tika citu starpā attiecināti uz City Cycle eksportu no Šrilankas uz Savienības tirgu pēc pretapiešanas izmeklēšanas attiecībā uz pasākumiem, kas saskaņā ar pamatregulas 13. pantu noteikti ĶTR izcelsmes velosipēdu importam (sk. iepriekš šīs regulas (2) apsvērumu). Tādējādi pretapiešanas pasākumi, kas noteikti ar apstrīdēto regulu, paliks spēkā, kamēr būs spēkā sākotnējie pasākumi, kuri noteikti velosipēdu importam no ĶTR. Tādēļ tiek noraidīts apgalvojums, ka Komisija pēc 2018. gada 28. maija nevarot noteikt pasākumus City Cycle eksportam no Šrilankas uz Savienību, jo tas ir balstīts uz pamatregulas 13. panta kļūdainu interpretāciju.

               (54)

               Turklāt pēc papildu informācijas izpaušanas City Cycle apgalvoja, ka Komisija nevarot bezgalīgi pagarināt apiešanas maksājumus, no jauna neizvērtējot eksportētāju apiešanas praksi, jo Ķīnas eksportētāju dempinga prakse tiek pārskatīta ik pēc pieciem gadiem.

               (55)

               Šis arguments būtu jānoraida, jo tas ir balstīts uz pamatregulas 11. un 13. panta nepareizu izpratni. Komisija pārskata spēkā esošos antidempinga pasākumus pēc tam, kad Savienības ražošanas nozare iesniegusi pieprasījumu. Ja šāda pieprasījuma nav, spēkā esošo antidempinga pasākumu termiņš beidzas piecu gadu termiņa beigās. Turklāt, kā paskaidrots (53) apsvērumā, pretapiešanas pasākumi paliek spēkā, kamēr ir spēkā sākotnējie pasākumi. Tomēr spēkā esošos pretapiešanas pasākumus var pārskatīt pēc to uzņēmumu pieprasījuma, uz kuriem attiecas pretapiešanas pasākumi.

         D.   INFORMĀCIJAS IZPAUŠANA

               (56)

               Personas tika informētas par būtiskajiem faktiem un apsvērumiem, uz kuru pamata bija iecerēts atkārtoti noteikt galīgo antidempinga maksājumu City Cycle veiktajam velosipēdu importam neatkarīgi no tā, vai tiem deklarēta Šrilankas izcelsme. Tām arī tika dots laiks, kurā pēc šīs informācijas izpaušanas iesniegt apsvērumus.

               (57)

               Personu rakstiski sniegtie argumenti tika izskatīti un attiecīgā gadījumā ņemti vērā.

         E.   PASĀKUMU NOTEIKŠANA

               (58)

               Pamatojoties uz iepriekš minēto, tiek uzskatīts, ka ir lietderīgi atkārtoti attiecināt sākotnējos pasākumus, kas noteikti tādu nemotorizētu divriteņu un citu velosipēdu (ieskaitot kravas trīsriteņus, bet ne vienriteņus) City Cycle Industries veiktajam importam, kuri nosūtīti no Šrilankas, neatkarīgi no tā, vai tiem deklarēta Šrilankas izcelsme, un uz kuriem pašlaik attiecas KN kodi ex 8712 00 30 un ex 8712 00 70 (Taric kodi 8712003010 un 8712007091).

               (59)

               Ņemot vērā pretapiešanas instrumenta specifiku, kas ir vērsts uz antidempinga instrumenta efektivitātes aizsardzību, un to, ka izmeklēšanā, pamatojoties uz paša uzņēmuma ziņotajiem datiem, ir atklāti pierādījumi, kas norāda uz apiešanas prakses esamību, ir lietderīgi atkārtoti noteikt pasākumus, sākot no reģistrācijas dienas.

               (60)

               Šī regula ir saskaņā ar atzinumu, ko sniegusi komiteja, kas izveidota saskaņā ar Regulas (ES) 2016/1036 15. panta 1. punktu,

         IR PIEŅĒMUSI ŠO REGULU.
   1. pants
   1.   Ar šo galīgo antidempinga maksājumu, kas noteikts Ķīnas Tautas Republikas izcelsmes nemotorizētu divriteņu un citu velosipēdu (ieskaitot kravas trīsriteņus, bet ne vienriteņus) importam, attiecina uz tādu nemotorizētu divriteņu un citu velosipēdu (ieskaitot kravas trīsriteņus, bet ne vienriteņus) City Cycle Industries (Taric papildu kods B131) veikto importu, kuri nosūtīti no Šrilankas, neatkarīgi no tā, vai tiem deklarēta Šrilankas izcelsme, un uz kuriem pašlaik attiecas KN kodi ex 8712 00 30 un ex 8712 00 70 (Taric kodi 8712003010 un 8712007091).
   2.   Šā panta 1. punktā noteikto maksājumu iekasē par importu, kas nosūtīts no Šrilankas, neatkarīgi no tā, vai tam deklarēta Šrilankas izcelsme, un kas reģistrēts saskaņā ar Īstenošanas regulas (ES) 2017/678 1. pantu.
   2. pants
   Muitas dienestiem ar šo tiek dots rīkojums vairs neturpināt ar Īstenošanas regulas (ES) 2017/678 1. pantu paredzēto importa reģistrēšanu.
   3. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 9. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 176, 30.6.2016., 21. lpp.

      (2)  Padomes 2011. gada 3. oktobra Īstenošanas regula (ES) Nr. 990/2011, ar ko pēc termiņa beigu pārskata atbilstīgi Regulas (EK) Nr. 1225/2009 11. panta 2. punktam piemēro galīgo antidempinga maksājumu Ķīnas Tautas Republikas izcelsmes velosipēdu importam (OV L 261, 6.10.2011., 2. lpp.).

      (3)  Padomes 2013. gada 29. maija Īstenošanas regula (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (OV L 153, 5.6.2013., 1. lpp.).

      (4)  Lieta T-413/13 City Cycle Industries/Padome.

      (5)  OV C 146, 4.5.2015., 38. lpp.

      (6)  Lieta C-260/15 P Padome/City Cycle Industries.

      (7)  Lieta C-254/15 P Komisija/City Cycle Industries.

      (8)  Lieta C-248/15 P Maxcom/City Cycle Industries.

      (9)  Tajā pašā dienā pieņemtajā spriedumā apvienotajās lietās C-247/15 P, C-253/15 P un C-259/15 P Tiesa atcēla Vispārējās tiesas 2015. gada 19. marta spriedumu lietā T-412/13 Chin Haur Indonesia PT/Eiropas Savienības Padome (3) un noraidīja Chin Haur celto prasību atcelt Regulu (ES) Nr. 501/2013. Minētajā lietā sprieduma 98. apsvērumā Tiesa konstatēja, ka Padome ir pietiekami izskaidrojusi pierādījumus, kas attiecas uz apiešanas prakses esamību Indonēzijā.

      (10)  Lieta T-2/95 Industrie des poudres sphériques (IPS)/Padome (Recueil 1998, II-3939. lpp.).

      (11)  Lieta C-458/98 P Industrie des poudres sphériques (IPS)/Padome (Recueil 2000, I-8147. lpp.).

      (12)  Paziņojums par Vispārējās tiesas 2015. gada 19. marta spriedumu lietā T-413/13 City Cycle Industries/Eiropas Savienības Padome un Tiesas 2017. gada 26. janvāra spriedumu lietās C-248/15 P, C-254/15 P un C-260/15 P saistībā ar Padomes Īstenošanas regulu (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (2017/C 113/05) (OV C 113, 11.4.2017., 4. lpp.).

      (13)  Komisijas 2017. gada 10. aprīļa Īstenošanas regula (ES) 2017/678, ar ko nosaka, ka jāreģistrē no Šrilankas nosūtītu velosipēdu imports neatkarīgi no tā, vai tiem deklarēta Šrilankas izcelsme, ciktāl tas attiecas uz Šrilankas uzņēmumu City Cycle Industries (OV L 98, 11.4.2017., 7. lpp.).


title: Komisijas Īstenošanas regula (ES) 2018/49 (2018. gada 11. janvāris), ar kuru pēc pārskatīšanas sakarā ar “jaunu eksportētāju”, kura tika veikta saskaņā ar Eiropas Parlamenta un Padomes Regulas (ES) 2016/1036 11. panta 4. punktu un 13. panta 4. punktu, groza Padomes Īstenošanas regulu (ES) Nr. 501/2013

text:
               12.1.2018

               LV

               Eiropas Savienības Oficiālais Vēstnesis

               L 7/31

         KOMISIJAS ĪSTENOŠANAS REGULA (ES) 2018/49
   (2018. gada 11. janvāris),
   ar kuru pēc pārskatīšanas sakarā ar “jaunu eksportētāju”, kura tika veikta saskaņā ar Eiropas Parlamenta un Padomes Regulas (ES) 2016/1036 11. panta 4. punktu un 13. panta 4. punktu, groza Padomes Īstenošanas regulu (ES) Nr. 501/2013
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 11. panta 4. punktu, 13. panta 4. punktu un 14. panta 5. punktu,
   tā kā:
   A.   SPĒKĀ ESOŠIE PASĀKUMI

               (1)

               Ar Regulu (ES) Nr. 502/2013 (2) Padome 2013. gada 29. maijā pēc starpposma pārskatīšanas saskaņā ar pamatregulas 11. panta 3. punktu grozīja Padomes Īstenošanas regulu (ES) Nr. 990/2011 (3), ar ko nosaka galīgo antidempinga maksājumu Ķīnas Tautas Republikas izcelsmes velosipēdu importam (“spēkā esošie pasākumi”).

               (2)

               Tajā pašā dienā Padome ar Īstenošanas regulu (ES) Nr. 501/2013 (4) pasākumus attiecināja uz tādu Ķīnas Tautas Republikas (“ĶTR”) izcelsmes velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (“paplašinātie pasākumi”).

               (3)

               Ar Īstenošanas regulu (ES) 2015/776 (5) Komisija 2015. gada 18. maijā pasākumus attiecināja uz tādu ĶTR izcelsmes velosipēdu importu, kas nosūtīti no Kambodžas, Pakistānas un Filipīnām, neatkarīgi no tā, vai šiem velosipēdiem ir deklarēta Kambodžas, Pakistānas un Filipīnu izcelsme.

         B.   PAŠREIZĒJĀ PROCEDŪRA

   1.   Pārskatīšanas pieprasījums

               (4)

               Komisija ir saņēmusi pieprasījumu, ievērojot pamatregulas 11. panta 4. punktu un 13. panta 4. punktu, piešķirt atbrīvojumu no antidempinga pasākumiem, kas piemērojami ĶTR izcelsmes velosipēdu importam un paplašināti, attiecinot tos uz velosipēdu importu, kas nosūtīts no Indonēzijas, Malaizijas, Šrilankas un Tunisijas, neatkarīgi no tā, vai tam deklarēta Indonēzijas, Malaizijas, Šrilankas un Tunisijas izcelsme.

               (5)

               Pieprasījumu 2016. gada 13. septembrī iesniedza Look Design System SA (“pieprasījuma iesniedzējs”), velosipēdu ražotājs eksportētājs Tunisijā (“attiecīgā valsts”).

               (6)

               Pieprasījuma iesniedzējs apgalvo, ka nav saistīts ar tādiem eksportētājiem vai ražotājiem attiecīgajā valstī, kuriem attiecībā uz velosipēdiem noteikti paplašinātie pasākumi.

               (7)

               Bez tam pieprasījuma iesniedzējs apgalvo, ka nav eksportējis velosipēdus uz Savienību izmeklēšanas periodā, kas tika izmantots izmeklēšanā, kuras rezultātā tika noteikti paplašinātie pasākumi, proti, no 2011. gada 1. septembra līdz 2012. gada 31. augustam (“sākotnējais pārskata periods”).

               (8)

               Turklāt pieprasījuma iesniedzējs apgalvo, ka nav apgājis spēkā esošos pasākumus.

               (9)

               Visbeidzot, pieprasījuma iesniedzējs sniedza pierādījumus, ka 2016. gada augustā ir eksportējis pārskatāmo ražojumu uz Savienību.

         2.   Pārskatīšanas sākšana sakarā ar jaunu eksportētāju

               (10)

               Konstatējusi, ka ir pietiekami pierādījumi, kas saskaņā ar pamatregulas 11. panta 4. punktu un 13. panta 4. punktu pamato izmeklēšanas sākšanu ar mērķi noteikt iespēju pieprasījuma iesniedzējam piešķirt atbrīvojumu no paplašinātajiem pasākumiem, un ka attiecīgajai Savienības ražošanas nozarei bija dota iespēja sniegt piezīmes, Komisija ar Īstenošanas regulu (ES) 2017/777 (6) sāka Īstenošanas regulas (ES) Nr. 501/2013 pārskatīšanu attiecībā uz pieprasījuma iesniedzēju.

               (11)

               Attiecībā uz pieprasījuma iesniedzēja ražotā un eksportam uz Savienību pārdotā pārskatāmā ražojuma importu antidempinga maksājums velosipēdiem, kas noteikts ar Īstenošanas regulu (ES) Nr. 501/2013, ar Īstenošanas regulu (ES) 2017/777 tika atcelts. Vienlaikus saskaņā ar pamatregulas 14. panta 5. punktu muitas dienestiem tika uzdots veikt attiecīgus pasākumus šāda importa reģistrēšanai.

         3.   Pārskatāmais ražojums

               (12)

               Pārākstāmais ražojums ir divriteņi un citi velosipēdi (ieskaitot kravas trīsriteņus, bet izņemot vienriteņus), bez motora, nosūtīti no Indonēzijas, Malaizijas, Šrilankas un Tunisijas, neatkarīgi no tā, vai tiem deklarēta Indonēzijas, Malaizijas, Šrilankas un Tunisijas izcelsme, patlaban klasificēti ar KN kodiem ex 8712 00 30 un ex 8712 00 70 (Taric kods 8712003010 un 8712007091).

         4.   Attiecīgās personas

               (13)

               Komisija par pārskatīšanas sākšanu oficiāli paziņoja Savienības ražošanas nozarei, pieprasījuma iesniedzējam un eksportētājvalsts pārstāvjiem. Ieinteresētajām personām tika dota iespēja rakstiski izteikt savu viedokli un pieprasīt, lai tās uzklausa.

               (14)

               Komisija nosūtīja atbrīvojuma veidlapu pieprasījuma iesniedzējam un šim nolūkam noteiktajā termiņā saņēma atbildi.

               (15)

               Komisija vāca un pārbaudīja visu informāciju, ko tā uzskatīja par nepieciešamu, lai noteiktu jauna eksportētāja statusu, un pieprasījuma iesniedzēja atbrīvojuma pieprasījumu no paplašinātajiem pasākumiem. Pieprasījuma iesniedzēja telpās Tunisijā tika veikts pārbaudes apmeklējums.

         5.   Pārskata periods un izmeklēšanas periods

               (16)

               Pārskata periods aptvēra laikposmu no 2016. gada 1. aprīļa līdz 2017. gada 31. martam, un izmeklēšanas periods, kas ir relevants pasākumu koriģējošās ietekmes novērtēšanai, aptvēra laikposmu no 2011. gada 1. janvāra līdz 2017. gada 31. martam.

         C.   IZMEKLĒŠANAS REZULTĀTI

   1.   “Jauna eksportētāja” statuss

               (17)

               Komisija pārbaudīja, vai ir izpildīti pamatregulas 11. panta 4. punktā ietvertie trīs nosacījumi jauna eksportētāja statusa piešķiršanai.

               (18)

               Izmeklēšana apstiprināja, ka uzņēmums nav eksportējis pārskatāmo ražojumu sākotnējā pārskata periodā (izpildīts pirmais nosacījums). Pieteikuma iesniedzējs arī ir demonstrējis, ka tas nav tieši vai netieši saistīts ar kādu no Tunisijas ražotājiem eksportētājiem, kuriem noteikti paplašinātie pasākumi saistībā ar pārskatāmo ražojumu (izpildīts otrais nosacījums). Visbeidzot, izmeklēšana parādīja, ka pieprasījuma iesniedzējs ir sācis eksportēt pārskatāmo ražojumu uz Savienību tikai pēc sākotnējā pārskata perioda (tādējādi ir izpildīts trešais nosacījums).

               (19)

               Attiecīgi Komisija konstatēja, ka uzņēmums būtu jāatzīst par “jaunu eksportētāju” saskaņā ar pamatregulas 11. panta 4. punktu un tādējādi būtu attiecīgi jānovērtē atbrīvojuma pieprasījums.

         2.   Atbrīvojuma pieprasījums

               (20)

               Lai noteiktu, vai pieprasījuma iesniedzējs veica montāžas darbības saskaņā ar pamatregulas 13. panta 2. punktu, tika analizēti tā izejmateriālu (velosipēdu daļu) avoti un ražošanas izmaksas.

               (21)

               Izmeklēšanā atklāja, ka pārskata periodā uz Savienību eksportētajos velosipēdos nav izmantotas velosipēdu daļas no ĶTR. Daļu izcelsme galvenokārt bija citās valstīs, un izejmateriāli (velosipēdu daļas) no ĶTR veidoja mazāk nekā 60 % no samontētā ražojuma daļu kopējās vērtības (“60/40 pārbaude”).

               (22)

               Tā kā pieprasījuma iesniedzējs izturēja 60/40 pārbaudi, attiecīgi nebija nepieciešams novērtēt, vai montāžas vai nobeiguma apstrādes operācijās daļām pievienotā vērtība pārsniedz 25 % no ražošanas izmaksām. Turklāt nebija nepieciešams novērtēt, vai maksājuma koriģējošā ietekme tiek mazināta cenu un/vai daudzumu ziņā un vai ir tādi pierādījumi par dempingu, kādi paredzēti pamatregulas 13. panta 2. punkta c) apakšpunktā.

               (23)

               Turklāt netika iegūti pierādījumi tam, ka pieprasījuma iesniedzējs iegādājies velosipēdus no ĶTR vai ka tas pārsūtījis Ķīnā ražotus velosipēdus uz Savienību.

               (24)

               Tādēļ Komisija secināja, ka pieprasījuma iesniedzējs patiešām ražo velosipēdus un ka tas nav saistīts ne ar vienu velosipēdu ražotāju ĶTR. Tāpēc Komisija nolēma atbrīvot šo pieprasījuma iesniedzēju no paplašinātajiem pasākumiem.

         D.   REĢISTRĀCIJA

               (25)

               Ņemot vērā iepriekš minētos konstatējumus, importa reģistrācija, kas noteikta ar Īstenošanas regulu (ES) 2017/777, būtu jāizbeidz bez antidempinga maksājumu iekasēšanas ar atpakaļejošu spēku.

         E.   INFORMĀCIJAS IZPAUŠANA

               (26)

               Attiecīgās personas tika informētas par būtiskajiem faktiem un apsvērumiem, pamatojoties uz kuriem bija paredzēts pieprasījuma iesniedzējam piešķirt atbrīvojumu no paplašinātajiem pasākumiem un attiecīgi grozīt Īstenošanas regulu (ES) Nr. 501/2013. No ieinteresētajām personām netika saņemtas piezīmes, kas varētu mainīt lēmumu atbrīvot pieprasījuma iesniedzēju no paplašinātajiem pasākumiem.

               (27)

               Šī regula ir saskaņā ar atzinumu, ko sniegusi ar pamatregulas 15. panta 1. punktu izveidotā komiteja,

         IR PIEŅĒMUSI ŠO REGULU.
   1. pants
   1.   Īstenošanas regulas (ES) Nr. 501/2013 1. panta 1. punkta tabulā attiecībā uz ražotājiem Tunisijā iekļauj šādu ierakstu:

               Valsts

               Uzņēmums

                  Taric papildu kods

               Tunisija

                           Look Design System

                              Route de Tunis Km6 - BP 18, 8020 Soliman, Tunisija

               C206

         2.   Ar šo muitas dienestiem tiek dots rīkojums izbeigt tā Tunisijas izcelsmes pārskatāmā ražojuma importa reģistrāciju, kuru ražo Look Design System SA, bez antidempinga maksājumu iekasēšanas ar atpakaļejošu spēku.
   3.   Ja nav noteikts citādi, piemēro spēkā esošos noteikumus par muitas nodokļiem.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 11. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 176, 30.6.2016., 21. lpp.

      (2)  Padomes 2013. gada 29. maija Regula (ES) Nr. 502/2013, ar kuru groza Īstenošanas regulu (ES) Nr. 990/2011, ar ko pēc termiņa beigu pārskata atbilstīgi Regulas (EK) Nr. 1225/2009 11. panta 3. punktam piemēro galīgo antidempinga maksājumu Ķīnas Tautas Republikas izcelsmes velosipēdu importam (OV L 153, 5.6.2013., 17. lpp.).

      (3)  Padomes 2011. gada 3. oktobra Īstenošanas regula (ES) Nr. 990/2011, ar ko pēc termiņa beigu pārskata atbilstīgi Regulas (EK) Nr. 1225/2009 11. panta 2. punktam piemēro galīgo antidempinga maksājumu Ķīnas Tautas Republikas izcelsmes velosipēdu importam (OV L 261, 6.10.2011., 2. lpp.).

      (4)  Padomes 2013. gada 29. maija Īstenošanas regula (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (OV L 153, 5.6.2013., 1. lpp.).

      (5)  Komisijas 2015. gada 18. maija Īstenošanas regula (ES) 2015/776, ar ko galīgo antidempinga maksājumu, kas ar Padomes Īstenošanas regulu (ES) Nr. 502/2013 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Kambodžas, Pakistānas un Filipīnām, neatkarīgi no tā, vai šiem velosipēdiem ir deklarēta Kambodžas, Pakistānas un Filipīnu izcelsme (OV L 122, 19.5.2015., 4. lpp.).

      (6)  Komisijas 2017. gada 4. maija Īstenošanas regula (ES) 2017/777, ar kuru sāk pārskatīt Padomes Īstenošanas regulu (ES) Nr. 501/2013 (ar ko galīgo antidempinga maksājumu, kas noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme), lai izvērtētu iespēju piešķirt atbrīvojumu no minētajiem pasākumiem vienam Tunisijas ražotājam eksportētājam, ar kuru atceļ antidempinga maksājumu šā ražotāja eksportētāja veiktajam importam un paredz reģistrēt šā ražotāja eksportētāja veikto importu (OV L 116, 5.5.2017., 20. lpp.).


title: Komisijas Īstenošanas regula (ES) 2018/108 (2018. gada 23. janvāris) par ārkārtas pasākumu atbalsta veidā, kurš paredzēts lauksaimniekiem sakarā ar plūdiem un spēcīgām lietusgāzēm atsevišķos Lietuvas, Latvijas, Igaunijas un Somijas apgabalos

text:
               24.1.2018

               LV

               Eiropas Savienības Oficiālais Vēstnesis

               L 19/6

         KOMISIJAS ĪSTENOŠANAS REGULA (ES) 2018/108
   (2018. gada 23. janvāris)
   par ārkārtas pasākumu atbalsta veidā, kurš paredzēts lauksaimniekiem sakarā ar plūdiem un spēcīgām lietusgāzēm atsevišķos Lietuvas, Latvijas, Igaunijas un Somijas apgabalos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 221. panta 1. punktu,
   tā kā:

               (1)

               Laikā no 2017. gada augusta līdz oktobrim Lietuvu, Latviju, Igauniju un Somijas dienvidu daļu skāra spēcīgas lietusgāzes, kuru rezultātā applūda ievērojama daļa šo dalībvalstu aramzemes. Kopējais nokrišņu daudzums no 2017. gada augusta līdz oktobrim krietni pārsniedza nokrišņu daudzuma vidējo rādītāju. Šādas neparasti spēcīgas lietusgāzes tik ilgstošā laika periodā iepriekš nav pieredzētas. Turklāt agrīns ziemas sākums ar sniegu un zemu temperatūru radīja sējai īpaši nelabvēlīgus apstākļus. Līdz ar to nebija iespējams veikt ievērojamu daļu no tobrīd notiekošās un vēl gaidāmās ziemāju sējas 2018./2019. tirdzniecības gada ražai.

               (2)

               Tā rezultātā lauksaimniekiem, kuru saimniecības atrodas plūdu skartajos apgabalos Lietuvā, Latvijā, Igaunijā un Somijā, turpmāko ienākumu zaudējums gan no sēšanai nepieejamajiem aramzemes hektāriem, gan no jau apsētajiem un spēcīgajos plūdos zaudētajiem hektāriem nodarīs ārkārtīgi lielu kaitējumu gaidāmajā 2018./2019. ražas tirdzniecības gadā. Šī ir īpaša problēma Regulas (ES) Nr. 1308/2013 221. panta nozīmē. Šī īpašā problēma nav risināma ar pasākumiem, kas veicami saskaņā ar minētās regulas 219. vai 220. pantu, jo tā nav nedz tieši saistīta ar kādu esošu tirgus traucējumu vai draudiem, ka šādi traucējumi varētu rasties, nedz saistīta ar pasākumiem dzīvnieku slimību izplatības apkarošanai vai ar patērētāju uzticības zaudēšanu sabiedrības, dzīvnieku vai augu veselības risku dēļ.

               (3)

               Lai kompensētu turpmākos ekonomiskos zaudējumus, kas saistīti ar gaidāmo 2018./2019. ražas tirdzniecības gadu, kā ārkārtas pasākums būtu jāparedz finansiāla kompensācija par atbalsttiesīgiem hektāriem skartajos apgabalos.

               (4)

               No Savienības tirgus stabilitātes viedokļa Savienības interesēs ir, lai pasākums attiektos vienīgi uz tiem lauksaimniekiem, kuri ienākumus zaudēs ziemāju platībās radušos zaudējumu dēļ. Turklāt atbalsts būtu jāattiecina tikai uz visvairāk skartajiem lauksaimniekiem. Lauksaimnieks uzskatāms par visvairāk skarto tad, ja ziemāju platībās radušos zaudējumu īpatsvars vienā dalībvalstī sasniedz vismaz 30 % no viņa kopējām ziemāju platībām attiecīgajā dalībvalstī. Turklāt, lai izvairītos no pārmērīgas kompensācijas riska, atbalsts par atbalsttiesīgiem hektāriem, kas plūdu dēļ nav izmantojami ziemāju sējai, būtu jāierobežo. Šā iemesla dēļ attiecīgo dalībvalstu lēmumam par atbalsta summu par atbalsttiesīgu hektāru nebūtu jāpārsniedz vidējā tiešo maksājumu summa par hektāru 2017. kalendārajā gadā šajās dalībvalstīs. Atbalsta kopsumma un kopējais budžeta piešķīrums būtu jāpamato ar informāciju, kas no attiecīgajām dalībvalstīm saņemta attiecībā uz plūdos un spēcīgajās lietusgāzēs skarto hektāru skaitu.

               (5)

               Lai izvairītos no dubultas finansēšanas riska, attiecīgajiem atbalsttiesīgu hektāru zaudējumiem nevajadzētu būt jau kompensētiem ar jebkāda veida valsts atbalstu vai apdrošināšanu, un atbalsts būtu jāattiecina tikai uz tiem atbalsttiesīgajiem hektāriem, par kuriem nav saņemts cits Savienības finansiālais ieguldījums par tiem pašiem zaudējumiem.

               (6)

               Būtu jāatļauj attiecīgajām dalībvalstīm piešķirt papildu atbalstu, ja ir izpildīti ar šo regulu noteiktie nosacījumi un ievērots tajā noteiktais termiņš.

               (7)

               Atbalstu var piešķirt tikai, pamatojoties uz pieteikumu, kas iesniegts saskaņā ar attiecīgo dalībvalstu tiesību aktos noteiktajām metodēm un termiņiem.

               (8)

               Būtu jāparedz noteikums, ka kompetentajām iestādēm jāveic visi vajadzīgie pasākumi un prasītās pārbaudes, kā arī attiecīgi jāinformē Komisija. Minētajās pārbaudēs jo īpaši būtu jāietver pārbaudes par atbalsta pieteikuma atbalsttiesīgumu un pareizību. Atbalsttiesīgo hektāru skaits būtu jākontrolē, pamatojoties uz visiem kompetento iestāžu rīcībā esošajiem attiecīgajiem līdzekļiem, tostarp uz pārbaudēm saimniecībās.

               (9)

               Ārkārtas pasākumam būtu jābūt spēkā ne ilgāk kā 12 mēnešus no šīs regulas spēkā stāšanās dienas.

               (10)

               Lai nodrošinātu šā pasākuma budžeta pareizu pārvaldību un laicīgu maksājumu lauksaimniekiem, tiesības saņemt Savienības daļējo finansējumu būtu jāattiecina vienīgi uz tiem maksājumiem, ko attiecīgās dalībvalstis saņēmējiem izmaksājušas vēlākais līdz 2018. gada 30. septembrim. Komisijas Deleģētās regulas (ES) Nr. 907/2014 (2) 5. panta 2. punkts nebūtu jāpiemēro.

               (11)

               Lai Savienība varētu uzraudzīt šā ārkārtas pasākuma efektivitāti, attiecīgajām dalībvalstīm būtu jāsniedz Komisijai sīka informācija par tā īstenošanu. Lai Savienība varētu veikt finanšu kontroli, šīm dalībvalstīm būtu jāpaziņo Komisijai par maksājumu noskaidrošanu.

               (12)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   1.   Ievērojot 2. un 5. panta ierobežojumus, Savienības atbalsts lauksaimniekiem ir pieejams, par hektāriem zemes, kas atrodas Lietuvā, Latvijā, Igaunijā un Somijā un ko nav iespējams izmantot ziemāju sējai, vai kas jau apsēta 2018./2019. tirdzniecības gada ražai un zaudēta sakarā ar plūdiem un spēcīgām lietusgāzēm, kas šajās dalībvalstīs bija laikā no 2017. gada augusta līdz oktobrim, ar nosacījumu, ka:

               a)

               šie zemes hektāri sasniedz vismaz 30 % no lauksaimnieka kopējām ziemāju platībām attiecīgajā dalībvalstī;

               b)

               lauksaimnieki par tiem pašiem zaudējumiem nav saņēmuši nekādu citu valsts atbalstu, apdrošināšanu vai atbalstu, kas finansēts ar Savienības ieguldījumu, izņemot ar šo regulu paredzēto atbalstu.

         2.   Atbalsttiesīgo hektāru skaitu uz vienu lauksaimnieku attiecīgās dalībvalstis nosaka saskaņā ar 1. punktā minētajiem nosacījumiem.
   2. pants
   1.   Saskaņā ar 2. un 4. punktā minētajiem nosacījumiem katra attiecīgā dalībvalsts pieņem lēmumu par atbalsta summu par vienu atbalsttiesīgo hektāru.
   2.   Savienības izdevumi, kas radušies saskaņā ar 1. pantu, nepārsniedz šādu kopsummu:

               a)

               EUR 9 120 000 Lietuvai;

               b)

               EUR 3 460 000 Latvijai;

               c)

               EUR 1 340 000 Igaunijai;

               d)

               EUR 1 080 000 Somijai.

         3.   Attiecīgās dalībvalstis var piešķirt papildu atbalstu par atbalsttiesīgajiem hektāriem, kas minēti 1. panta 2. punktā, līdz pat 100 % apmērā no summas, kura noteikta saskaņā ar šā panta 1. punktu.
   Attiecīgās dalībvalstis papildu atbalstu izmaksā ne vēlāk kā 2018. gada 30. septembrī.
   4.   Regulas 1. pantā minētā atbalsta un, attiecīgā gadījumā, šā panta 3. punktā minētā papildu atbalsta summa katrai dalībvalstij nepārsniedz tiešo maksājumu summu, kas aprēķināta, Eiropas Parlamenta un Padomes Regulas (ES) Nr. 1307/2013 (3) II pielikumā šai dalībvalstij 2017. kalendārajam gadam noteiktā valsts finansējuma apmēru dalot ar atbalsttiesīgo hektāru kopējo skaitu, kas attiecīgajā dalībvalstī 2017. gadā kalendārajā gadā deklarēts saskaņā ar Eiropas Parlamenta un Padomes Regulas (ES) Nr. 1306/2013 (4) 72. panta 1. punkta a) apakšpunktu.
   3. pants
   Atbalstu, kas minēts 1. pantā, izmaksā, pamatojoties uz pieteikumu, ko atbalsttiesīgo hektāru lauksaimnieki iesniedz saskaņā ar attiecīgās dalībvalsts tiesību aktos noteiktajām metodēm un termiņiem.
   4. pants
   Attiecīgās dalībvalstis veic visus vajadzīgos pasākumus, tostarp vispusīgas administratīvas pārbaudes un pārbaudes uz vietas atbilstoši Regulas (ES) Nr. 1306/2013 58. un 59. pantam, lai nodrošinātu atbilstību šajā regulā paredzētajiem nosacījumiem. Konkrētāk, pirms atbalsta piešķiršanas dalībvalstis veic:

               a)

               visu atbalsta pieteikumu administratīvās pārbaudes, kurās:

                           i)

                           pārbauda pieteikuma iesniedzēja tiesības pretendēt uz atbalstu;

                           ii)

                           pārbauda atbalsttiesīgo hektāru skaitu atbilstoši 1. panta 2. punktam, pamatojoties uz pārbaudēm saimniecībās, vēsturiskajiem datiem un integrēto administrācijas un kontroles sistēmu saskaņā ar Komisijas Īstenošanas regulu (ES) Nr. 809/2014 (5);

                           iii)

                           verificē, ka par tiem pašiem hektāriem neviens no atbalsttiesīgajiem pieteikuma iesniedzējiem nav saņēmis finansējumu no citiem avotiem, kas minēti 1. panta 1. punkta b) apakšpunktā;

               b)

               pārbaudes uz vietas pieteikuma iesniedzēju telpās.

         Pārbaudes uz vietas aptver vismaz 5 % no pieprasītā atbalsta kopējā apjoma.
   5. pants
   1.   Tiesības saņemt Savienības finansējumu par izdevumiem, kas saistīti ar šai regulai atbilstīgiem maksājumiem, ir spēkā vienīgi tad, ja šie maksājumi saņēmējiem veikti vēlākais līdz 2018. gada 30. septembrim.
   2.   Deleģētās regulas (ES) Nr. 907/2014 5. panta 2. punktu nepiemēro.
   6. pants
   1.   Par pasākumiem, kas jāveic saskaņā ar 4. pantu, attiecīgās dalībvalstis Komisijai paziņo ne vēlāk kā 60 dienas pēc šīs regulas spēkā stāšanās dienas.
   2.   Attiecīgās dalībvalstis ne vēlāk kā 15 mēnešus pēc šīs regulas spēkā stāšanās dienas nosūta Komisijai sīki izstrādātu ziņojumu par šīs regulas īstenošanu, tostarp ziņas par veikto pasākumu izpildi un pārbaudēm, kas veiktas saskaņā ar 4. pantu.
   3.   Attiecīgās dalībvalstis paziņo Komisijai par maksājumu noskaidrošanu.
   7. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 23. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).

      (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

      (4)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).

      (5)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).


title: Komisijas Īstenošanas regula (ES) 2018/483 (2018. gada 22. marts) par sausā vājpiena minimālo pārdošanas cenu astoņpadsmitajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
               23.3.2018

               LV

               Eiropas Savienības Oficiālais Vēstnesis

               L 81/9

         KOMISIJAS ĪSTENOŠANAS REGULA (ES) 2018/483
   (2018. gada 22. marts)
   par sausā vājpiena minimālo pārdošanas cenu astoņpadsmitajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
   tā kā:

               (1)

               Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

               (2)

               Pamatojoties uz piedāvājumiem, kas saņemti astoņpadsmitajai konkursa kārtai, būtu jānosaka minimālā pārdošanas cena.

               (3)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, astoņpadsmitajai konkursa kārtai, attiecībā uz kuru piedāvājumu iesniegšanas periods beidzās 2018. gada 20. martā, minimālā pārdošanas cena ir EUR 105,00/100 kg.
   2. pants
   Šī regula stājas spēkā stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 22. martā

            Komisijas

            un tās priekšsēdētāja vārdā –

            Lauksaimniecības un lauku attīstības ģenerāldirektorāta

            ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 206, 30.7.2016., 71. lpp.

      (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).


title: Komisijas Īstenošanas regula (ES) 2018/562 (2018. gada 9. aprīlis), ar kuru groza Īstenošanas regulu (ES) Nr. 1354/2011, ar ko atver Savienības ikgadējās aitu, kazu un aitas un kazas gaļas tarifu kvotas

text:
                  12.4.2018

                  LV

                  Eiropas Savienības Oficiālais Vēstnesis

                  L 94/4

            KOMISIJAS ĪSTENOŠANAS REGULA (ES) 2018/562
      (2018. gada 9. aprīlis),
      ar kuru groza Īstenošanas regulu (ES) Nr. 1354/2011, ar ko atver Savienības ikgadējās aitu, kazu un aitas un kazas gaļas tarifu kvotas
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta a) un b) punktu,
      tā kā:

                  (1)

                  Ar Komisijas Īstenošanas regulu (ES) Nr. 1354/2011 (2) ir paredzēts atvērt Savienības ikgadējās aitu, kazu, aitas gaļas un kazas gaļas importa tarifa kvotas, tai skaitā precēm, kuru izcelsme ir Islandē.

                  (2)

                  Īstenošanas regulas (ES) Nr. 1354/2011 4. pantā paredzēts, ka tarifa kvotas, kas atvērtas ar minēto regulu, jāpārvalda saskaņā ar Komisijas Regulas (EEK) Nr. 2454/93 (3) 308.a un 308.b pantu un 308.c panta 1. punktu. Regula (EEK) Nr. 2454/93 ir tikusi aizstāta ar Komisijas Īstenošanas regulu (ES) 2015/2447 (4) un no 2016. gada 1. maija atcelta ar Komisijas Īstenošanas regulu (ES) 2016/481 (5). Tāpēc atsauces uz Regulu (EEK) Nr. 2454/93 būtu jāatjaunina.

                  (3)

                  Turklāt Īstenošanas regulas (ES) Nr. 1354/2011 5. panta 2. punkta b) apakšpunktā ir paredzēts izcelsmes apliecinājums, kurš tad, ja piemēro citas tarifa kvotas, kuras nav daļa no preferences tarifu nolīguma, ir izcelsmes sertifikāts, kas sagatavots saskaņā ar Regulas (EEK) Nr. 2454/93 47. pantu. Šķiet, ka izcelsmes sertifikāts vairs nav nepieciešams, jo saskaņā ar Eiropas Parlamenta un Padomes Regulas (ES) Nr. 952/2013 (6) 61. pantu muitas dienesti var pieprasīt deklarētājam pierādīt preču izcelsmi, izmantojot citus līdzekļus, kas nav oficiāls izcelsmes sertifikāts. Tomēr izcelsmes sertifikāts, kas izdots saskaņā ar Regulas (EEK) Nr. 2454/93 47. pantu, ietvēra arī informāciju, kas joprojām ir nepieciešama, lai varētu noteikt atšķirību starp produktiem kautsvara ekvivalenta aprēķināšanai, kā paredzēts Īstenošanas regulas (ES) Nr. 1354/2011 3. pantā. Tāpēc būtu vajadzīgs jauns dokuments, kurā šāda informācija ir ietverta.

                  (4)

                  2017. gada 23. martā Eiropas Savienība un Islande parakstīja Nolīgumu vēstuļu apmaiņas veidā (turpmāk “nolīgums”), kas attiecas uz lauksaimniecības produktu tirdzniecības papildu preferencēm. Eiropas Savienības vārdā parakstīt jauno nolīgumu tika atļauts ar Padomes Lēmumu (ES) 2016/2087 (7), bet to noslēgt – ar Padomes Lēmumu (ES) 2017/1913 (8).

                  (5)

                  Saskaņā ar nolīguma V pielikumu Savienībai ir jāpievieno 1 200 tonnu liels kopējais papildu daudzums pašreizējai beznodokļu kvotai Islandes izcelsmes aitas gaļai un kazas gaļai, kas atbilst kopējā muitas tarifa kodiem 0204 un 0210, kā arī jāatver jauna Savienības ikgadējā beznodokļu kvota 300 tonnu apmērā pārstrādātai aitas gaļai ar KN kodu 1602 90. Papildu daudzums 1 200 tonnu apmērā un jaunais daudzums 300 tonnu apmērā sasniedzami, kā norādīts nolīguma V pielikumā ievietotajā tabulā.

                  (6)

                  Produktu daudzumi, kas importējami saskaņā ar tarifa kvotām, kuras atvērtas ar Īstenošanas regulu (ES) Nr. 1354/2011, ir izteikti kautsvara ekvivalentā, ko aprēķina, izmantojot koeficientus, kuri norādīti minētās regulas 3. pantā. Jaunajai pārstrādātas aitas gaļas kvotai būtu jāizveido koeficients pārrēķināšanai kautsvara ekvivalentā.

                  (7)

                  Tāpēc Īstenošanas regulu (ES) Nr. 1354/2011 ir vajadzīgs attiecīgi grozīt.

                  (8)

                  Nolīgumā paredzēts, ka spēkā stāšanās diena ir 2018. gada 1. maijs. Attiecībā uz 2018. gadu tie aitas gaļas un kazas gaļas papildu daudzumi un jaunās kvotas daudzumi pārstrādātai aitas gaļai, kuri jādara pieejami saskaņā ar nolīgumu, būtu jāaprēķina proporcionāli, ņemot vērā tā spēkā stāšanās dienu.

                  (9)

                  Lai atvieglotu jauno Īstenošanas regulas (ES) Nr. 1354/2011 noteikumu raitu īstenošanu, visi šajā regulā paredzētie pasākumi būtu jāpiemēro no tās pašas dienas, kurai būtu jābūt nolīguma spēkā stāšanās dienai.

                  (10)

                  Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

            IR PIEŅĒMUSI ŠO REGULU.
      1. pants
      Īstenošanas regulu (ES) Nr. 1354/2011 groza šādi:

                  1)

                  regulas 3. panta 2. punktam pievieno šādu e) apakšpunktu:

                              “e)

                              pārstrādātai aitas gaļai: 1,00.”;

                  2)

                  regulas 4. pantu aizstāj ar šādu:
                  “4. pants
                  Atkāpjoties no Regulas (EK) Nr. 1439/95 II sadaļas A un B daļas, šajā regulā noteiktās tarifa kvotas pārvalda saskaņā ar Komisijas Īstenošanas regulas (ES) 2015/2447 (*1) 49.–54. pantu. Importa licences netiek prasītas.

                     (*1)  Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).”;"

                  3)

                  iekļauj šādu 4.a pantu:
                  “4.a pants
                  1.   To produktu izcelsmi, uz kuriem attiecas tarifa kvota, kas neizriet no preferences tarifu nolīgumiem, nosaka saskaņā ar Savienībā spēkā esošajiem noteikumiem.
                  2.   To produktu izcelsmi, uz kuriem attiecas tarifa kvota, kas ir daļa no preferences tarifu nolīguma, nosaka saskaņā ar minētajā nolīgumā izklāstītajiem noteikumiem.”;

                  4)

                  regulas 5. pantu aizstāj ar šādu:
                  “5. pants
                  1.   Lai izmantotu pielikumā noteiktās tarifa kvotas, Savienības muitas dienestiem uzrāda derīgu izcelsmes apliecinājumu kopā ar muitas deklarāciju par attiecīgo preču laišanu brīvā apgrozībā.
                  2.   Ja tarifa kvota ir daļa no preferences tarifu nolīguma, tad izcelsmes apliecinājums, kas minēts 1. punktā, ir izcelsmes apliecinājums, kas paredzēts minētajā nolīgumā.
                  Ja tarifa kvotas ir tādas, kas neizriet no preferences tarifu nolīgumiem, piemēro Eiropas Parlamenta un Padomes Regulas (ES) Nr. 952/2013 (*2) 61. pantu.
                  Ja tarifa kvotas precēm, kuru izcelsme ir vienā un tajā pašā trešā valstī un uz kurām attiecas šā punkta pirmā un otrā daļa, ir apvienotas, izcelsmes apliecinājumu, kas paredzēts attiecīgajā nolīgumā, Savienības muitas dienestiem uzrāda kopā ar muitas deklarāciju par attiecīgo preču laišanu brīvā apgrozībā.
                  3.   Ja tarifa kvotas ir tādas, kas neizriet no preferences tarifu nolīgumiem, tad muitas deklarāciju par attiecīgo preču laišanu brīvā apgrozībā iesniedz Savienības muitas dienestiem kopā ar dokumentu, ko izdevusi kompetentā iestāde vai aģentūra izcelsmes trešā valstī. Šajā dokumentā ietvertas šādas ziņas:

                              a)

                              nosūtītāja nosaukums;

                              b)

                              produkta veids un tā KN kods;

                              c)

                              iepakojumu skaits, to veids un uz tiem esošais marķējums un numuri;

                              d)

                              attiecīgās tarifa kvotas kārtas numurs vai kārtas numuri;

                              e)

                              kopējais tīrsvars sadalījumā pa šīs regulas 3. panta 2. punktā paredzētajām koeficienta kategorijām.

                     (*2)  Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).”;"

                  5)

                  regulas pielikumu aizstāj ar šīs regulas pielikuma tekstu.

            2. pants
      Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
      To piemēro no 2018. gada 1. maija.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 9. aprīlī

               Komisijas vārdā –

               Komisijas loceklis

            Phil HOGAN

         (1)  OV L 347, 20.12.2013., 671. lpp.

         (2)  Komisijas 2011. gada 20. decembra Īstenošanas regula (ES) Nr. 1354/2011, ar ko atver Savienības ikgadējās aitu, kazu un aitas un kazas gaļas tarifu kvotas (OV L 338, 21.12.2011., 36. lpp.).

         (3)  Komisijas 1993. gada 2. jūlija Regula (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

         (4)  Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

         (5)  Komisijas 2016. gada 1. aprīļa Īstenošanas regula (ES) 2016/481, ar kuru atceļ Komisijas Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 87, 2.4.2016., 24. lpp.).

         (6)  Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).

         (7)  Padomes 2016. gada 14. novembra Lēmums (ES) 2016/2087 par to, lai Eiropas Savienības vārdā parakstītu Nolīgumu vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm (OV L 324, 30.11.2016., 1. lpp.).

         (8)  Padomes 2017. gada 9. oktobra Lēmums (ES) 2017/1913 par to, lai noslēgtu Nolīgumu vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm (OV L 274, 24.10.2017., 57. lpp.).

         PIELIKUMS
         “
               PIELIKUMS

                  SAVIENĪBAS TARIFA KVOTAS AITAS GAĻAI UN KAZAS GAĻAI (tonnās (t) kautsvara ekvivalenta)

                           KN kods

                              Ad valorem nodoklis
                           %

                           Specifiskais nodoklis
                           EUR/100 kg

                           Kārtas numurs rindas kārtībā

                           Izcelsme

                           Gada apjoms tonnās kautsvara ekvivalenta

                           Dzīvi dzīvnieki
                           (koeficients = 0,47)

                           Atkaulota jēra gaļa (1)

                           (koeficients = 1,67)

                           Atkaulota aitas gaļa (2)

                           (koeficients = 1,81)

                           Neatkaulota gaļa un liemeņi
                           (koeficients = 1,00)

                           Pārstrādāta aitas gaļa
                           (koeficients = 1,00)

                           0204

                           Nulle

                           Nulle

                           —

                           09.2101

                           09.2102

                           09.2011

                           —

                           Argentīna

                           23 000

                           —

                           09.2105

                           09.2106

                           09.2012

                           —

                           Austrālija

                           19 186

                           —

                           09.2109

                           09.2110

                           09.2013

                           —

                           Jaunzēlande

                           228 254

                           —

                           09.2111

                           09.2112

                           09.2014

                           —

                           Urugvaja

                           5 800

                           —

                           09.2115

                           09.2116

                           09.1922

                           —

                           Čīle (3)

                           8 000

                           —

                           09.2121

                           09.2122

                           09.0781

                           —

                           Norvēģija

                           300

                           —

                           09.2125

                           09.2126

                           09.0693

                           —

                           Grenlande

                           100

                           —

                           09.2129

                           09.2130

                           09.0690

                           —

                           Fēru salas

                           20

                           —

                           09.2131

                           09.2132

                           09.0227

                           —

                           Turcija

                           200

                           —

                           09.2171

                           09.2175

                           09.2015

                           —

                           Citi (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204
                           0210 99 21
                           0210 99 29
                           ex 0210 99 85

                           Nulle

                           Nulle

                           —

                           09.2119

                           09.2120

                           09.0790

                           —

                           Islande

                           2018. gads

                           2 117

                           2019. gads

                           2 783

                           No 2020. gada un turpmāk

                           3 050

                           0104 10 30
                           0104 10 80
                           0104 20 90

                           10 %

                           Nulle

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10
                           1602 90 91

                           Nulle

                           Nulle

                           —

                           —

                           —

                           —

                           09.2118

                           Islande

                           No 2018. gada 1. maija

                           67

                           2019. gads

                           233

                           No 2020. gada un turpmāk

                           300

                     ”

            (1)  Un kazlēna gaļa.

            (2)  Un kazas gaļa, izņemot kazlēna gaļu.

            (3)  Čīles tarifa kvotu palielina par 200 t gadā.

            (4)  “Citi” ir visi PTO dalībnieki, izņemot Argentīnu, Austrāliju, Jaunzēlandi, Urugvaju, Čīli, Grenlandi un Islandi.

            (5)  Erga omnes attiecas uz visām izcelsmes valstīm, ieskaitot valstis, kas minētas šajā tabulā.


title: Padomes Īstenošanas regula (ES) 2018/999 (2018. gada 16. jūlijs), ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da'esh) un Al-Qaida un ar tām saistītām fiziskām un juridiskām personām, vienībām vai struktūrām

text:
               16.7.2018

               LV

               Eiropas Savienības Oficiālais Vēstnesis

               LI 178/1

         PADOMES ĪSTENOŠANAS REGULA (ES) 2018/999
   (2018. gada 16. jūlijs),
   ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da'esh) un Al-Qaida un ar tām saistītām fiziskām un juridiskām personām, vienībām vai struktūrām
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) 2016/1686 (2016. gada 20. septembris), ar ko nosaka papildu ierobežojošus pasākumus, kas vērsti pret ISIL (Da'esh) un Al-Qaida un ar tām saistītām fiziskām un juridiskām personām, vienībām vai struktūrām (1), un jo īpaši tās 4. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2016. gada 20. septembrī Padome pieņēma Regulu (ES) 2016/1686.

               (2)

               Ņemot vērā to, ka ISIL (Da'esh) un Al-Qaida un ar tām saistītas fiziskas un juridiskas personas, vienības vai struktūras turpina radīt draudus, Regulas (ES) 2016/1686 I pielikumā iekļautajam fizisko un juridisko personu, vienību un struktūru sarakstam būtu jāpievieno viena persona.

               (3)

               Tāpēc būtu attiecīgi jāgroza Regulas (ES) 2016/1686 I pielikums,

         IR PIEŅĒMUSI ŠO REGULU.
   1. pants
   Regulas (ES) 2016/1686 I pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 16. jūlijā

            Padomes vārdā –

            priekšsēdētāja

         F. MOGHERINI

      (1)  OV L 255, 21.9.2016., 1. lpp.

      PIELIKUMS
      Regulas (ES) 2016/1686 I pielikumā iekļautajā sarakstā pievieno turpmāk minēto personu:

                     “2.

                        Rabah TAHARI (jeb Abu Musab); dzimšanas datums: 1971. gada 28. augusts; dzimšanas vieta: Oran (Alžīrija); valstspiederība: Alžīrijas.”


title: Komisijas Īstenošanas regula (ES) 2018/1064 (2018. gada 25. jūlijs), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  30.7.2018

                  LV

                  Eiropas Savienības Oficiālais Vēstnesis

                  L 192/29

         KOMISIJAS ĪSTENOŠANAS REGULA (ES) 2018/1064
         (2018. gada 25. jūlijs),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 būtu attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 25. jūlijā

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas 1995. gada 28. jūnija Regula (EK) Nr. 1484/95, ar ko nosaka sīki izstrādātus noteikumus papildu ievedmuitas nodokļu sistēmas ieviešanai un papildu ievedmuitas nodokļu noteikšanai mājputnu gaļas un olu nozarē, kā arī ovalbumīnam un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS
            “

                     I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme (1)

                                 0207 12 10

                                 Nesadalīti, saldēti Gallus domesticus sugas mājputni, t. s. “70 % cāļi”

                                 108,6

                                 0

                                 AR

                                 0207 12 90

                                 Nesadalīti, saldēti Gallus domesticus sugas mājputni, t. s. “65 % cāļi”

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Bezkaula saldēti Gallus domesticus sugas mājputnu gabali

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Bezkaula, saldēti tītaru gabali

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Žāvētas olas bez čaumalām

                                 242,1

                                 1

                                 AR

                                 1602 32 11

                                 Termiski neapstrādāti Gallus domesticus sugas mājputnu gaļas izstrādājumi

                                 237,5

                                 15

                                 BR

               ”

               (1)  Valstu nomenklatūra ir noteikta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).


title: Komisijas īstenošanas regula (ES) 2018/1066 (2018. gada 27. jūlijs), ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku

text:
                  30.7.2018

                  LV

                  Eiropas Savienības Oficiālais Vēstnesis

                  L 192/34

         KOMISIJAS ĪSTENOŠANAS REGULA (ES) 2018/1066
         (2018. gada 27. jūlijs),
         ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2003. gada 7. jūlija Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku un par Regulas (EK) Nr. 2465/96 atcelšanu (1) un jo īpaši tās 11. panta b) punktu,
         tā kā:

                     (1)

                     Regulas (EK) Nr. 1210/2003 III pielikumā ir uzskaitītas Irākas iepriekšējās valdības laika valsts iestādes, sabiedrības un aģentūras, kā arī fiziskas un juridiskas personas, iestādes un organizācijas, uz kurām saskaņā ar minēto regulu attiecas tādu līdzekļu un saimniecisko resursu iesaldēšana, kas 2003. gada 22. maijā atradās ārpus Irākas.

                     (2)

                     Apvienoto Nāciju Organizācijas Drošības padomes Sankciju komiteja 2018. gada 23. jūlijā nolēma svītrot četrus ierakstus to personu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ būtu attiecīgi jāgroza Regulas (EK) Nr. 1210/2003 III pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 1210/2003 III pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 27. jūlijā

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītāja

            (1)  OV L 169, 8.7.2003., 6. lpp.

            PIELIKUMS
            Regulas III pielikumā svītro šādus ierakstus:

                        a)

                                       “71.

                                       IRAQI TOBACCO STATE ESTABLISHMENT (alias IRAQI TOBACCO STATE ENTERPRISE). Adreses: a) Karrada Al Sharkiya, Nadhimiya, P.O. Box 10026, Baghdad, Iraq; b) P.O. Box 10026, Jumhuriya Street, Khallani Square, Baghdad, Iraq.”;

                        b)

                                       “87.

                                       MOSUL SUGAR STATE COMPANY (alias MOSUL SUGAR STATE ENTERPRISE). Adrese: P.O. Box 42, Gizlany Street, Mosul, Iraq.”;

                        c)

                                       “132.

                                       STATE ENTERPRISE FOR DAIRY PRODUCTS. Adrese: P.O. Box 11183, Baghdad, Iraq.”;

                        d)

                                       “153.

                                       STATE ENTERPRISE FOR VEGETABLE OILS. Adrese: P.O. Box 2379, Muaskar Al Rashid Road, Baghdad, Iraq.”.


title: Komisijas Īstenošanas regula (ES) 2017/2002 (2017. gada 8. novembris), ar ko L(+) pienskābi apstiprina par 2., 3. un 4. produkta veida biocīdos lietojamu esošu aktīvo vielu (Dokuments attiecas uz EEZ. )

text:
               9.11.2017

               LV

               Eiropas Savienības Oficiālais Vēstnesis

               L 290/4

         KOMISIJAS ĪSTENOŠANAS REGULA (ES) 2017/2002
   (2017. gada 8. novembris),
   ar ko L(+) pienskābi apstiprina par 2., 3. un 4. produkta veida biocīdos lietojamu esošu aktīvo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:

               (1)

               Ar Komisijas Deleģēto regulu (ES) Nr. 1062/2014 (2) izveidots to esošo aktīvo vielu saraksts, kuras jānovērtē, lai lemtu par to iespējamu apstiprināšanu lietošanai biocīdos. L(+) pienskābe ir minētajā sarakstā.

               (2)

               L(+) pienskābe ir novērtēta lietošanai biocīdos, kuri pieder pie 2. produkta veida “Dezinfekcijas līdzekļi un algicīdi, kas nav paredzēti tiešai piemērošanai cilvēkiem un dzīvniekiem”, 3. produkta veida “Veterinārās higiēnas biocīdi” un 4. produkta veida “Pārtikas un dzīvnieku barības jomas biocīdi”, kas aprakstīti Regulas (ES) Nr. 528/2012 V pielikumā.

               (3)

               Par kompetento novērtētājiestādi tika izraudzīta Vācija, un tā 2016. gada 3. maijā iesniedza novērtējuma ziņojumus kopā ar ieteikumiem.

               (4)

               Saskaņā ar Deleģētās regulas (ES) Nr. 1062/2014 7. panta 2. punktu, ņemot vērā kompetentās novērtētājiestādes secinājumus, Biocīdu komiteja 2017. gada 27. aprīlī formulēja Eiropas Ķimikāliju aģentūras atzinumus.

               (5)

               Saskaņā ar minētajiem atzinumiem 2., 3. un 4. produkta veida biocīdi, kas satur L(+) pienskābi, varētu atbilst Regulas (ES) Nr. 528/2012 19. panta 1. punkta b) apakšpunkta prasībām, ja vien attiecībā uz to lietošanu tiek ievērotas noteiktas specifikācijas un nosacījumi.

               (6)

               Tāpēc ir lietderīgi L(+) pienskābi apstiprināt lietošanai 2, 3. un 4. produkta veida biocīdos ar noteikumu, ka tiek ievērotas noteiktas specifikācijas un nosacījumi.

               (7)

               Pirms aktīvo vielu apstiprina, būtu jāpaiet saprātīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.

               (8)

               Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

         IR PIEŅĒMUSI ŠO REGULU:
   1. pants
   L(+) pienskābi apstiprina par aktīvo vielu lietošanai 2., 3. un 4. produkta veida biocīdos ar noteikumu, ka tiek ievērotas pielikumā noteiktās specifikācijas un nosacījumi.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 8. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 167, 27.6.2012., 1. lpp.

      (2)  Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

      PIELIKUMS

                  Vispārpieņemtais nosaukums

                     IUPAC nosaukums
                  Identifikācijas numuri

                  Aktīvās vielas minimālā tīrības pakāpe (1)

                  Apstiprināšanas datums

                  Apstiprinājuma beigu datums

                  Produkta veids

                  Īpašie nosacījumi

                  L(+) pienskābe

                     IUPAC nosaukums:
                  (S)-2-hidroksipropānskābe
                  EK Nr.: 201-196-2

                     CAS Nr.: 79-33-4

                  ≥ 955 g/kg (sausnas)

                  2019. gada 1. maijs

                  2029. gada 30. aprīlis

                  2

                  Lai attiecībā uz biocīdiem saņemtu atļauju, izpilda šādu nosacījumu:
                  produkta novērtēšanā īpašu uzmanību pievērš tām ekspozīcijām [“iedarbībai”], riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti.

                  3

                  Lai attiecībā uz biocīdiem saņemtu atļauju, izpilda šādus nosacījumus:

                              1)

                              produkta novērtēšanā īpašu uzmanību pievērš tām ekspozīcijām [“iedarbībai”], riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti;

                              2)

                              ņemot vērā attiecībā uz novērtētajiem lietojuma veidiem konstatētos riskus, tādu produktu novērtēšanā, kurus izmanto dzīvnieku novietnēs un kuri sakarā ar mēslu lietošanu uz lauksaimniecības zemes rada ekspozīciju videi, īpašu uzmanību pievērš gruntsūdeņiem.

                  4

                  Lai attiecībā uz biocīdiem saņemtu atļauju, izpilda šādus nosacījumus:

                              1)

                              produkta novērtēšanā īpašu uzmanību pievērš tām ekspozīcijām [“iedarbībai”], riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti;

                              2)

                              ņemot vērā attiecībā uz novērtētajiem lietojuma veidiem apzinātos riskus, produkta novērtēšanā īpašu uzmanību pievērš profesionālajiem lietotājiem.

         (1)  Šajā slejā norādītā tīrības pakāpe ir novērtētās aktīvās vielas minimālā tīrības pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.


title: Komisijas Īstenošanas regula (ES) 2018/269 (2018. gada 22. februāris) par sausā vājpiena minimālo pārdošanas cenu septiņpadsmitajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
               23.2.2018

               LV

               Eiropas Savienības Oficiālais Vēstnesis

               L 51/13

         KOMISIJAS ĪSTENOŠANAS REGULA (ES) 2018/269
   (2018. gada 22. februāris)
   par sausā vājpiena minimālo pārdošanas cenu septiņpadsmitajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
   tā kā:

               (1)

               Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

               (2)

               Pamatojoties uz piedāvājumiem, kas saņemti septiņpadsmitajai konkursa kārtai, būtu jānosaka minimālā pārdošanas cena.

               (3)

               Lauksaimniecības tirgu kopīgās organizācijas komiteja nav sniegusi atzinumu tās priekšsēdētāja noteiktajā termiņā,

         IR PIEŅĒMUSI ŠO REGULU.
   1. pants
   Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, septiņpadsmitajai konkursa kārtai, attiecībā uz kuru piedāvājumu iesniegšanas periods beidzās 2018. gada 20. februārī, minimālā pārdošanas cena ir EUR 110,00/100 kg.
   2. pants
   Šī regula stājas spēkā stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 22. februārī

            Komisijas

            un tās priekšsēdētāja vārdā –

            Lauksaimniecības un lauku attīstības ģenerāldirektorāta

            ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 206, 30.7.2016., 71. lpp.

      (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).